ଆସ୍ଥା ଭୋଟ ସମ୍ପର୍କରେ ବିରୋଧୀ ଦଳ ନେତା ଗୁଲାବଚନ୍ଦ କଟାରିଆ ବିଧାନସଭା ବାହାରେ କହିଛନ୍ତି ଯେ ଆମ ପାଖରେ ୭୫ ଜଣ ସଦସ୍ୟ ଅଛନ୍ତି, ସରକାର ଭାଙ୍ଗିବା ପ୍ରଶ୍ନ କେଉଁଠି ଆସିଲା । ବିରୋଧୀ ଆସ୍ଥା ଭୋଟ ପ୍ରସଙ୍ଗରେ ଭୋଟ ଡ଼ିଭିଜନ ମଧ୍ୟ ଦାବି କରିନାହାନ୍ତି । ବିଧାନସଭାରେ ୨୦୦ ବିଧାୟକ ଅଛନ୍ତି ଓ କଂଗ୍ରେସର ଦାବି ହେଉଛି ତାଙ୍କ ସପକ୍ଷରେ ୧୨୩ ଜଣ ବିଧାୟକ ଅଛନ୍ତି । ଭୱଁରଲାଲ ମେଘୱାଲ ଅସୁସ୍ଥ ଅଛନ୍ତି ଓ ବାଚସ୍ପତିଙ୍କ ଭୋଟ ଦେବାର ଆବଶ୍ୟକତା ପଡ଼ିନାହିଁ ।
ଅନ୍ୟପକ୍ଷରେ ଆସ୍ଥାଭୋଟ ବିଜୟୀ ହେବା ପରେ ମୁଖ୍ୟମନ୍ତ୍ରୀ ଅଶୋକ ଗେହଲଟ ବିରୋଧୀ ବିଜେପିକୁ କଟୁ ସମାଲୋଚନା କରିଛନ୍ତି । ସେ କହିଛନ୍ତି ଯେ ରାଜସ୍ଥାନରେ ଫୋନ ଟ୍ୟାପିଂ ପରମ୍ପରା କେବେ ନ ଥିଲା, ସରକାର ଭାଙ୍ଗିବାକୁ ପୁରା ଷଡ଼ଯନ୍ତ୍ର ହୋଇଥିଲା । ଦେଶରେ ଲୋକତନ୍ତ୍ର ଏବେ ବିପଦରେ ରହିଛି । କେବଳ ଦୁଇଜଣ ଲୋକ ଦେଶକୁ ଶାସନ କରୁଛନ୍ତି । ବିଜେପିର ଲୋକମାନେ ଭକ୍ତ ହୋଇ ସବୁ ଦେଖୁଛନ୍ତି । ମୋତେ ୬୯ ବର୍ଷ ଓ ଗଲା ୫୦ ବର୍ଷ ହେଲା ରାଜନୀତିରେ ଅଛି । ତେଣୁ ବର୍ତମାନ ଦେଶର ଅବସ୍ଥା ମୋତେ ଚିନ୍ତିତ କରିଛି ।
ସେ ଏ କଥା ମଧ୍ୟ କହିଛନ୍ତି ଯେ ଏକ ସମୟରେ ଭୈରୋସିଂହ ଶେଖାୱାତଙ୍କ ସରକାର ଭାଙ୍ଗିବାକୁ ଷଡ଼ଯନ୍ତ୍ର ହୋଇଥିଲା। ସେ ସମୟରେ ମୁଁ ପିସିସି ସଭାପତି ଥିଲି, ମୁଁ ରାଜ୍ୟପାଳ ଓ ପ୍ରଧାନମନ୍ତ୍ରୀଙ୍କୁ ଭେଟିଥିଲି । ଏକ ନିର୍ବାଚିତ ସରକାରକୁ ଭାଙ୍ଗିବା ମୋର ନୀତି ବିରୁଦ୍ଧ । ତେଣୁ ଏ ସମ୍ପର୍କରେ ମୁଁ ସ୍ପଷ୍ଟ ଭାବରେ ମନା କରି ଦେଇଥିଲି ଓ ଏହି ଷଡ଼ଯନ୍ତ୍ରରେ ସାମିଲ ହୋଇ ନଥିଲି ବୋଲି ଗେହଲଟ କହିଛନ୍ତି ।
